ทองเช้านี้ร่วงแรง 300 บ. รูปพรรณขาย 30,750 บาท
ตลาดซื้อขายทองคำในประเทศเช้านี้ ปรับราคาลดลง 300 บาท หลังนักลงทุนกังวลการปรับขึ้นอัตราดอกเบี้ยของเฟดที่อาจใช้ยาแรงสกัดเงินเฟ้อ ทำให้ทองรูปพรรณขายออกบาททองคำละ 30,750 บาท
ตลาดซื้อขายทองคำในประเทศเช้านี้ ปรับราคาลดลง 300 บาท หลังนักลงทุนกังวลการปรับขึ้นอัตราดอกเบี้ยของเฟดที่อาจใช้ยาแรงสกัดเงินเฟ้อ ทำให้ทองรูปพรรณขายออกบาททองคำละ 30,750 บาท
6 ก.ค. 2565

ผู้สื่อข่าวรายงานว่า ตลาดซื้อขายทองคำในประเทศวันนี้ (6 ก.ค. 65) ปรับราคาลง 350 บาท จากราคาปิดตลาดเมื่อวานนี้ (5 ก.ค. 65) โดยข้อมูลจากเว็บไซต์ของสมาคมค้าทองคำ หรือ Gold Traders Association เมื่อ 09:26 น. ที่ผ่านมา ทองคำแท่ง 96.5% ปรับราคาขึ้นครั้งที่ 1 รับซื้ออยู่ที่บาททองคำละ 30,150 บาท ขายออกบาทละ 30,250 บาท
ด้านทองรูปพรรณ 96.5% รับซื้ออยู่ที่บาทละ 29,607.48 บาท ส่วนราคาขายออกอยู่ที่ 30,750 บาท
ขณะที่ราคาทองคำ Spot เช้านี้เคลื่อนไหวอยู่ที่บริเวณ 1,772 ดอลลาร์/ออนซ์  ด้านสัญญาทองคำตลาดโคเม็กซ์ ส่งมอบเดือนสิงหาคม ร่วงลง 37.60 ดอลลาร์ ปิดที่ 1,763.90 ดอลลาร์/ออนซ์  โดยสกุลเงินดอลลาร์ที่แข็งค่าขึ้น ได้ลดความน่าดึงดูดของทองคำ ทำให้สัญญาทองมีราคาแพงขึ้นสำหรับผู้ถือครองเงินสกุลอื่น
นอกจากนี้ ถึงแม้ทองคำได้รับการมองว่าเป็นสินทรัพย์ที่ป้องกันความเสี่ยงจากเงินเฟ้อ และเป็นสินทรัพย์ปลอดภัยในยามที่ตลาดมีความกังวลเกี่ยวกับภาวะเศรษฐกิจถดถอย แต่การที่ธนาคารกลางสหรัฐ (เฟด) แสดงความมุ่งมั่นในการเร่งปรับขึ้นอัตราดอกเบี้ยเพื่อสกัดเงินเฟ้อ บดบังปัจจัยบวกดังกล่าว เนื่องจากการดีดตัวขึ้นของอัตราดอกเบี้ยจะเพิ่มต้นทุนค่าเสียโอกาสในการถือครองทอง เนื่องจากทองเป็นสินทรัพย์ที่ไม่มีผลตอบแทนในรูปดอกเบี้ย